Kim Mortensen (S), 2008-02-01:
Dansk Folkeparti har igen rejst diskussionen om EF-Domstolens virke, og naturligvis smitter Dansk Folkepartis gennemgående modvilje mod EU og det europæiske samarbejde da også af i dette forslag, som den gør i en række øvrige beslutningsforslag.
Men jeg synes, at det aftvinger respekt, når forslagsstilleren på den måde leverer en så omfattende teknisk gennemgang af EF-Domstolens virksomhed, at det nærmest er en afhandling ved et jurastudium værdigt.
Socialdemokratiet har det synspunkt, at vi ikke skal blande os i Domstolens handlinger, men at vi skal forholde os til, at Domstolen er aktiv og har en forpligtelse til at være aktiv.
Udfordringen er, at Domstolens mest markante domme er faldet på grundlag af uklar lovgivning.
Danmark skal derfor følge EF-Domstolens arbejde og udnytte mulighederne for at præge retsudviklingen i EU og sikre overholdelsen af EU-retten med respekt for ansvarsfordelingen mellem institutionerne og medlemsstaterne.
I den sammenhæng er det vigtigt at understrege, at Lissabontraktaten ikke udvider EF-Domstolens retsgrundlag som følge af den juridisk bindende status for charteret.
Socialdemokratiet er i øvrigt af den opfattelse, at det danske Folketing i god tid, inden der falder principielle afgørelser ved EF-Domstolen, bør inddrages i en drøftelse af behovet for dansk intervention.
Jeg er derfor meget tilfreds med udenrigsministerens tilsagn om og tilkendegivelse af, at det også er regeringens opfattelse.
Socialdemokratiet gør sig naturligvis jævnligt tanker om, hvordan udviklingen i det europæiske samarbejde skal foregå.
En aktivistisk Domstol rejser lejlighedsvis spørgsmålet om, om Domstolens virksomhed er forenelig med det europæiske demokrati.
Umiddelbart har jeg den opfattelse, at der er den tilstrækkelige demokratiske kontrol med Domstolens virksomhed.
Naturligvis kan vi ikke være enige - og skal heller ikke være enige - i alle afgørelser fra Domstolens side.
Jeg synes, at det er en politisk opgave at forholde sig til det, men jeg synes også, at vi skal være opmærksomme på, at EF-Domstolen jo på en række områder har afsagt nogle gode, afgørende domme.
Jeg skal eksempelvis pege på ligebehandling og ligeløn mellem mænd og kvinder, som vi i Socialdemokratiet, og som også et bredt flertal i det danske Folketing jo er enige om er en god idé.
På et eller andet tidspunkt skal vi dermed også stemme om, hvorvidt vi skal samme indflydelse i Danmark som f.eks. Rumænien, Bulgarien, Slovenien, Cypern og en række andre lande.
Vi er også opmærksom på, at Dansk Folkeparti ikke er enig i, at Danmark skal deltage fuldt ud i det europæiske samarbejde.
Derfor bidrager forslagets fremsættelse nu selvfølgelig til mistanken om, at vi nu er i gang med Dansk Folkepartis skyden med store spredehagl med hensyn til mistænkeliggørelse af Den Europæiske Union.
Det melder jeg på Socialdemokratiets vegne fra over for.
Til gengæld vil jeg, selv om jeg ikke kan bidrage med Socialdemokratiets tilsagn til beslutningsforslaget, tilkendegive, at der er en række gode elementer og bliver rejst en række gode spørgsmål i beslutningsforslaget om EF-Domstolens rolle, som jeg synes at det udvalgsarbejde, der følger efter, kan være med til at bidrage til større afklarethed om.
Sådan hørte jeg ikke Venstres ordfører.
Men jeg kan sige til hr. Per Clausen, at Socialdemokratiet deler opfattelsen af, at Danmark selvfølgelig har konfliktret.
Vi har forsvaret Danmarks konfliktret, og vi synes, at det er vigtigt, at Danmark i den konkrete sag kæmper for, at man bevarer konfliktretten og den danske arbejdsmarkedsmodel.